Broj: 711-I-1967-P-147-21/23-10-12

Zagreb, 22. rujna 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Aleksandre Jozić-Ileković, kao predsjednice Povjerenstva te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), u predmetu **dužnosnika Mihaela Grbavca, općinskog načelnika Općine Vratišinec,** na 25. sjednici, održanoj dana 22. rujna 2023., donosi sljedeću:

**ODLUKU**

1. **Dužnosnik Mihael Grbavec, općinski načelnik Općine Vratišinec istovremenim obnašanjem navedene dužnosti i obavljanjem funkcije člana Školskog odbora Osnovne škole dr. Vinka Žganca Vratišinec od 21. svibnja 2021. do 25. prosinca 2021. počinio je povredu članka 14. stavka 1. ZSSI/11-a.**
2. **Za povredu ZSSI-a opisanu pod točkom I. ove izreke dužnosniku Mihaelu Grbavcu izriče se opomena na temelju članka 42.st. 1. podstavka 1. ZSSI/11.**

Obrazloženje

Povjerenstvo je na 185. sjednici, održanoj 9. rujna 2022. pokrenulo postupak za odlučivanje o sukobu interesa protiv dužnosnika Mihaela Grbavca, općinskog načelnika Općine Vratišinec zbog moguće povrede članka 14. stavka 1. ZSSI/11-a, koja proizlazi iz istovremenog obnašanja navedene dužnosti i obavljanja funkcije člana Školskog odbora Osnovne škole dr. Vinka Žganca Vratišinec u razdoblju od 21. svibnja 2021. do 25. prosinca 2021.

Dužnosnik je zaprimio navedenu odluku 13. veljače 2022. te se na istu očitovao u otvorenom zakonskom roku, u kojem očitovanju navodi da je stupanjem na dužnost općinskog načelnika 28. svibnja 2021. najprije usmenim putem zatražio očitovanje od svih javnih ustanova u kojima je obnašao bilo kakvu funkciju. Iz tog razloga je zatražio i mišljenje Povjerenstva, jer istodobno obnaša dužnost općinskog načelnika, zapovjednika Dobrovoljnog vatrogasnog društva Vratišinec i člana Upravnog odbora Dobrovoljnog vatrogasnog društva Vratišinec. Kako je Međimurska županija osnivač Osnovne škole Dr. Vinka Žganca u Vratišincu, službenica Jedinstvenog upravnog odjela Općine Vratišinec je odmah po njegovom stupanju na dužnost općinskog načelnika telefonski kontaktirala Međimursku županiju koji su se telefonski očitovali da ne vide problem u istodobnom obnašanju dužnosti općinskog načelnika i funkcije člana Školskog odbora, štoviše da su i dosadašnja zamjenica načelnika kao i članica općinskog vijeća imenovane članicama Školskog odbora i da nije bilo nikakvih problema. Iz tog razloga nije podnio zahtjev za mišljenjem Povjerenstvu za odlučivanje o sukobu interesa jer nije znao da postoji mogućnost povrede ZSS/11-a.

Navodi da je po saznanju o mogućoj povredi Zakona u svibnju 2022., a koja proizlazi iz obavljanja funkcije člana Školskog odbora Osnovne škole dr. Vinka Žganca Vratišinec istodobno s obnašanjem dužnosti općinskog načelnika, zatražio mišljenje Povjerenstva 25.05.2022.

Odmah po zaprimanju Mišljenja Povjerenstva pod Brojem: 711-1-1500-M-289/22-03-21 od 07. lipnja 2022., a koje je zaprimio 03.08.2022., kako navodi, zatražio je razrješenje funkcije člana Školskog odbora Osnovne škole Dr. Vinka Žganca i to 04.08.2022. (koje je Upravni odjel za obrazovanje, kulturu i sport Međimurske županije zaprimio 10.08.2022.). Istim dopisom kojim je zatražio razrješenje, upozorio je Međimursku županiju i na kršenje Zakona o odgoju i obrazovanju u smislu da ni jedan član Školskog odbora imenovan od osnivača Međimurske županije ne ispunjava uvjete propisane člankom 119. stavkom 4. Zakona o odgoju i obrazovanju u osnovnoj i srednjoj školi.

Obveznik ističe da je 11.10.2022. poslao požurnicu za razrješenje u Školskom odboru Upravnom odjelu za obrazovanje, kulturu i sport Međimurske županije (zaprimljeno 14.10.2022.) te da je 25.10.2022. zaprimio Rješenje o razrješenju i imenovanju člana Školskog odbora Osnovne škole d. Vinka Žganca Vratišinec koje je isti dan dostavio Povjerenstvu za odlučivanje o sukobu interesa (zaprimljeno 31.10.2022.).

Navodi da je na funkciju člana Školskog odbora imenovan prije nego je izabran za općinskog načelnika te za rad u Školskom odboru nije primao nikakvu naknadu. Odmah po saznanju nespojive dužnosti općinskog načelnika i funkcije člana Školskog odbora zatražio je mišljenje Povjerenstva za odlučivanje o sukobu interesa.. Za sve navedeno u prilogu očitovanja prilaže: presliku zahtjeva za izdavanje mišljenja od 25.05.2022. s povratnicom; presliku Mišljenja Povjerenstva od 07.lipnja 2022.; presliku zahtjeva za razrješenje u Školskom odboru od 04.08.2022. s povratnicom; presliku požurnice za razrješenje s povratnicom; presliku rješenja o razrješenju i imenovanju člana Školskog odbora Osnovne škole dr. Vinka Žganca Vratišinec; presliku dostave Rješenja o razrješenju i imenovanju člana Školskog odbora Povjerenstvu od 25.10.2022. s povratnicom.

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), koji je stupio na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

S obzirom da je predmet P-147/21 pokrenut prije stupanja ZSSI/21-a na snagu, isti je dovršen sukladno odredbama ZSSI/11-a.

Člankom 3. stavkom 1. podstavkom 39. ZSSI/11-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i dužnosnik Mihael Grbavec povodom obnašanja dužnosti općinskog načelnika Općine Vratišinec obvezan postupati sukladno odredbama ZSSI-a.

Uvidom u Registar dužnosnika koji ustrojava i vodi Povjerenstvo, utvrđeno je da Mihael Grbavec dužnost općinskog načelnika Općine Vratišinec obnaša od 21. svibnja 2021.

Temeljem uvida u podatke sudskog registra nadležnog Trgovačkog suda u Varaždinu, utvrđeno je da je Međimurska županija jedini osnivač Osnovne škole dr. Vinka Žganca Vratišinec.

Uvidom u Registar pravnih osoba od posebnog interesa koji vodi Povjerenstvo, utvrđeno je da Osnovna škola dr. Vinka Žganca Vratišinec iz Vratišinca nije proglašena ustanovom od posebnog državnog interesa ili od posebnog interesa za jedinicu lokalne, odnosno područne (regionalne) samouprave.

Povjerenstvo je dopisom Broj: 711-I-1072-P-147/21-02-17 od 23. lipnja 2021. zatražilo očitovanje od Osnovne škole dr. Vinka Žganca Vratišinec na okolnosti je li dužnosnik Mihael Grbavec imenovan za člana Školskog odbora Osnovne škole dr. Vinka Žganca Vratišinec, ako jest kada je imenovan, tko je o tome odlučio, je li primio naknadu za obavljanje funkcije člana Školskog odbora i koliko je ista iznosila, zajedno sa dostavom akta o njegovom imenovanju.

Nadalje, Povjerenstvo je dopisom Broj: 711-I-1106-P-147/21-03-17 od 28. lipnja 2021. zatražilo očitovanje od Međimurske županije na okolnosti je li Međimurska županija proglasila ustanovu Osnovna škola dr. Vinka Žganca Vratišinec iz Vratišinca ustanovom od posebnog interesa za županiju, u smislu članka 14. stavka 4. ZSSI/11-a,ako jest kada je donesena takva odluka, zajedno sa dostavom iste odluke.

Osnovna škola dr. Vinka Žganca Vratišinec očitovala se dopisom, klasa: 602-01-01/21-01/19, urbroj: 2109-49-21-01 od 30. lipnja 2021., u kojem se navodi da je Mihael Grbavec na funkciju člana Školskog odbora imenovan rješenjem župana Međimurske županije od 13. travnja 2021. te da mu se za obavljanje iste funkcije ne isplaćuje naknada. Očitovanju je priloženo navedeno rješenje o imenovanju.

Međimurska županija očitovala se i dopisom, klasa: 602-02/21-02/26, urbroj: 2109/1-01-21-2, u kojem se iznosi da navedena županije nije proglasila ustanovu Osnovna škola dr. Vinka Žganca Vratišinec iz Vratišinca ustanovom od posebnog interesa za županiju. Očitovanju je priložena Odluka o popisu pravnih osoba od posebnog interesa za Međimursku županiju te istom nije navedena predmetna ustanova.

Člankom 14. stavkom 1. ZSSI/11-a propisano je da dužnosnici ne mogu biti članovi upravnih vijeća ustanova, odnosno nadzornih odbora izvanproračunskih fondova.

Člankom 14. stavkom 2. ZSSI/11-a propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Člankom 35. stavkom 1. Zakona o ustanovama („Narodne novine“, broj 76/93., 29/97., 47/99., 35/08. i 127/19.) propisano je da ustanovom upravlja upravno vijeće ili drugi kolegijalni organ, ako posebnim zakonom nije drugačije određeno.

Člankom 36. stavkom 1. Zakona o ustanovama propisano je da upravno vijeće donosi programe rada i razvoja ustanove, nadzire njihovo izvršavanje, odlučuje o financijskom planu i godišnjem obračunu, predlaže osnivaču promjenu djelatnosti, daje osnivaču i ravnatelju ustanove prijedloge i mišljenja o pojedinim pitanjima te donosi odluke i obavlja druge poslove određene zakonom, aktom o osnivanju i statutom ustanove.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 7/17., 68/18., 98/19. i 64/20.) propisano je da su osnovne škole javne ustanove. Člankom 118. stavkom 1. istog Zakona propisano je da školom upravlja školski odbor.

Dakle, školski odbor je po svojoj ulozi u upravljanju školom kao ustanovom izjednačen s pojmom upravnog vijeća ustanova.

Usporedbom odredbi Zakona o ustanovama, kao općeg propisa kojim se uređuje obavljanje djelatnosti ustanova, te Zakona o odgoju i obrazovanju u osnovnoj i srednjoj školi, kao posebnog propisa kojim se uređuje djelatnost osnovnog i srednjeg odgoja i obrazovanja u javnim ustanovama među kojima su i osnovne škole, Povjerenstvo zaključuje da školski odbor osnovne škole ima položaj upravnog vijeća ustanove, stoga se odredba članka 14. stavka 2. ZSSI/11-a vezano za dopuštenost obavljanja funkcije člana upravnog vijeća primjenjuje na školske odbore, kao posebna kolegijalna tijela iz članka 35. stavka 1. Zakona o ustanovama koja su ustrojena posebnim zakonima.

Naime, dužnosnici za vrijeme obnašanja javne dužnosti ne smiju istodobno obavljati funkciju člana upravnog tijela ustanove, osim ako se iznimno radi o ustanovi od posebnog državnog interesa ili od posebnog interesa za jedinicu lokalne, odnosno područne (regionalne) samouprave.

U konkretnome slučaju Osnovna škola dr. Vinka Žganca Vratišinec nema status takve ustanove, dok iz očitovanja predmetne ustanove proizlazi da dužnosnik Mihael Grbavec obavljao funkciju člana Školskog odbora iste, ali bez primanja naknade, na koju je imenovan rješenjem župana Međimurske županije od 13. travnja 2021., dok je na dužnost općinskog načelnika Općine Vratišinec stupio 21. svibnja 2021.

Stoga je imenovani dužnosnik istodobnim obnašanjem dužnosti općinskog načelnika Općine Vratišinec i članstvom u Školskom odboru Osnovne škole dr. Vinka Žganca Vratišinec u razdoblju od 21. svibnja 2021. do 25. prosinca 2021. povrijedio odredbu članka 14. stavka 1. ZSSI/11-a te je odlučeno kao u točki I. izreke ove Odluke.

Člankom 42. ZSSI/11-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. stavka 1. ZSSI/11-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Člankom 43. ZSSI/11 propisano je da se opomena može izreći dužnosniku ako se prema njegovom postupanju i odgovornosti te prouzročenoj posljedici radi o očito lakom obliku kršenja odredbi ovog Zakona.

Uzimajući u obzir okolnosti konkretnog slučaja, odnosno da se ne radi o dužnosniku protiv kojeg je Povjerenstvo ranije donijelo odluku kojom bi bila utvrđena povreda odredbi ZSSI/11, kao i kratkoću razdoblja povrede odredbe ZSSI/11-a i svrhu opomene kao sankcije, njezina preventivnog karaktera i odvraćanja od bilo kakvih budućih namjera počinjenja povreda dužnosnika, a posebice imajući u vidu da je dužnosnik po zaprimanju mišljenja otklonio okolnosti povrede ZSSI/11-a jer je zatražio razrješenje, Povjerenstvo smatra da je za počinjenje povrede ZSSI/11 iz točke I. izreke ove Odluke primjereno izreći opomenu.

Slijedom svega navedenog, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Mihael Grbavec, osobnom dostavom
2. Objava na mrežnim stranicama Povjerenstva
3. Pismohrana